1. Il-Kunsill illum jadotta l-Pjan ta' Azzjoni Reġjonali għas-Saħel 2015-2020 li jipprovdi l-qafas ġenerali għall-implimentazzjoni tal-Istrateġija tal-Unjoni Ewropea (UE) għas-Sigurtà u l-Iżvilupp fis-Saħel, kif adottat u rivedut fil-Konklużjonijiet tiegħu fil-21 ta' Marzu 2011 u s-17 ta' Marzu 2014, rispettivament. L-adozzjoni tal-Pjan ta' Azzjoni tasal fi żmien kruċjali għall-pajjiżi fis-Saħel. Il-Kunsill jilqa' l-Pjan ta' Azzjoni, li jafferma mill-ġdid l-impenn kontinwu tal-UE fir-reġjun tas-Saħel u l-appoġġ tiegħu għal żvilupp politiku u soċjoekonomiku, sostenibbli u inklużiv, it-tisħiħ tad-drittijiet tal-bniedem, il-governanza demokratika u l-istat tad-dritt kif ukoll ir-reżiljenza, bħala rispons għal kriżijiet multidimensjonali fis-Saħel. It-tisħiħ tas-sigurtà fir-reġjun permezz tal-ġlieda kontra t-terroriżmu[1], it-traffikar illeċitu, ir-radikalizzazzjoni u l-estremiżmu vjolenti, jibqa' l-objettiv ewlieni tal-UE. Fil-kuntest tal-approċċ komprensiv tiegħu, inkluż il-kontribut tal-Istituzzjonijiet tal-UE, ir-Rappreżentant Speċjali tal-UE (RSUE) għas-Saħel kif ukoll tal-Istati Membri tal-UE, l-UE ttenni l-impenn tagħha biex tappoġġa inizjattivi reġjonali u mmexxija mill-pajjiż u li jappartjenu lill-pajjiż fil-qafas tal-Pjan ta' Azzjoni, bl-użu tal-istrumenti rilevanti kollha tagħha, b'mod partikolari l-programmi indikattivi reġjonali u nazzjonali taħt il-Fond Ewropew għall-Iżvilupp kif ukoll il-programmi tal-Istati Membri, u li jinkludu wkoll il-missjonijiet tal-PSDK EUTM Mali, EUCAP Sahel Niger u EUCAP Sahel Mali, u l-Istrument li jikkontribwixxi għall-Istabbiltà u l-Paċi. 2. L-objettiv strateġiku oriġinali tal-Istrateġija tal-UE għas-Saħel, bl-enfasi fuq ir-rabta bejn l-iżvilupp u s-sigurtà kif ukoll l-erba' pilastri għall-implimentazzjoni tagħha, jibqa' rilevanti bis-sħiħ u jagħti qafas komprensiv għall-azzjoni tal-UE fis-Saħel. Il-Pjan ta' Azzjoni jipprovdi bażi solida biex jiġu segwiti l-objettivi tal-Istrateġija u biex tiġi rinfurzata l-attenzjoni tal-UE fuq erba' oqsma li huma rilevanti ħafna għall-istabbilizzazzjoni tar-reġjun, jiġifieri l-prevenzjoni u l-ġlieda kontra r-radikalizzazzjoni, il-ħolqien ta' kondizzjonijiet adatti għaż-żgħażagħ, il-migrazzjoni, il-mobbilità u l-ġestjoni tal-fruntieri, il-ġlieda kontra t-traffikar illeċitu u l-kriminalità organizzata transnazzjonali. L-UE tissottolinja b'mod partikolari l-importanza li jitrawmu sinerġiji aktar mill-qrib bejn il-pajjiżi tar-reġjun kif ukoll bejn is-Saħel u pajjiżi ġirien. Minħabba l-prossimità tas-Saħel mal-UE u mal-viċinat immedjat tagħha, hija tinnota l-ħtieġa, sabiex jiġu indirizzati aħjar kwistjonijiet transkonfinali, biex tesplora aktar spazju komuni għal djalogu u kooperazzjoni bejn is-Saħel, il-Magreb u l-UE f'setturi rilevanti bħas-sigurtà u l-migrazzjoni. Dan għandu jsir fil-qafas tal-mekkaniżmi u djalogi eżistenti bħall-proċessi ta' Rabat u ta' Khartoum dwar il-migrazzjoni u l-iżvilupp. 3. L-UE ttenni li tinsab lesta tissokkta l-ħidma mill-qrib mal-pajjiżi tar-reġjun tas-Saħel biex tappoġġa l-isforzi tagħhom biex jinkisbu l-paċi, is-sigurtà u l-iżvilupp. L-implimentazzjoni tal-Pjan ta' Azzjoni ser titwettaq bis-sjieda sħiħa u taħt ir-responsabbiltà primarja tal-pajjiżi kkonċernati, u f'koordinazzjoni ma' organizzazzjonijiet internazzjonali u reġjonali ewlenin u sħab oħra, b'mod partikolari n-Nazzjonijiet Uniti (NU), l-Unjoni Afrikana (UA), il-Komunità Ekonomika tal-Istati tal-Afrika tal-Punent (ECOWAS), l-Unjoni Ekonomika u Monetarja tal-Afrika tal-Punent (WAEMU), il-G5 tas-Saħel, il-Kummissjoni tal-Baċin tal-Lag Chad u l-Bank Dinji, kif ukoll mas-soċjetà ċivili. F'dan ir-rigward, l-UE tissottolinja l-importanza li titkompla din il-koordinazzjoni internazzjonali u reġjonali mill-qrib, inkluż bejn ir-RSUE għas-Saħel, il-Mibgħut Speċjali tas-Segretarju Ġenerali tan-NU għas-Saħel, ir-Rappreżentant Speċjali tas-Segretarju Ġenerali tan-NU għall-Mali u r-Rappreżentant Għoli tal-UA għall-Mali u s-Saħel, bil-għan li jinħolqu sinerġiji fl-implimentazzjoni ta' strateġiji rispettivi. 4. Il-Kunsill jistieden lir-Rappreżentant Għoli u lill-Kummissjoni u l-Istati Membri biex jibdew jimplimentaw il-Pjan ta' Azzjoni Reġjonali għas-Saħel. Il-Kunsill ser jerġa' lura għal din il-kwistjoni kif adatt, u mill-inqas darba fis-sena. [1] Konklużjonijiet tal-Kunsill tad-9 ta' Frar 2015 dwar il-Ġlieda kontra t-Terroriżmu Strateġija għall-pjan ta' azzjoni reġjonali tal-UE għas-Saħel 2015-2020 Din ir-riżorsa bħalissa hi disponibbli biss bil-lingwa jew il-lingwi li ġejjin: L-Unjoni Ewropea u s-Saħel - skeda informattiva Ara l-paġna tal-laqgħa